ಭಾರತದ ಪಾಲುದಾರಿಕೆಗೆ ಎದುರು ನೋಡುತ್ತಿರುವ ಪಬ್ಜಿ ಕಾರ್ಪೋರೇಶನ್ ? ಹೊಸದಿಲ್ಲಿ, ಸೆ. 9: ಭಾರತದಲ್ಲಿ ತನ್ನ ಅತಿ ದೊಡ್ಡ ಮಾರುಕಟ್ಟೆಯನ್ನು ಮತ್ತೆ ಪುನರುತ್ಥಾನಗೊಳಿಸುವ ಪ್ರಯತ್ನವಾಗಿ ದಕ್ಷಿಣ ಕೊರಿಯಾದ ಪಬ್ಜಿ ನಿರ್ಮಾಣ ಸಂಸ್ಥೆ ಬ್ಲೂಹೋಲ್ ಗೇಮ್ಸ್ನ ಘಟಕ ಪಬ್ಜಿ ಕಾರ್ಪೊರೇಶನ್ ಪಾಲುದಾರಿಕೆಗೆ ಭಾರತದ ಗೇಮಿಂಗ್ ಸಂಸ್ಥೆಯನ್ನು ಎದುರು ನೋಡುತ್ತಿದೆ. ಚೀನಾದೊಂದಿಗಿನ ಬಿಕ್ಕಟ್ಟಿನ ಹಿನ್ನೆಲೆಯಲ್ಲಿ ಭಾರತ ಸರಕಾರ ಇತ್ತೀಚೆಗೆ ನಿಷೇಧಿಸಿದ 118 ಚೀನಾ ಆಯಪ್ಗಳಲ್ಲಿ ಪಬ್ಜಿ ಕೂಡ ಸೇರಿದೆ. ಈ ಹಿನ್ನೆಲೆಯಲ್ಲಿ ದಕ್ಷಿಣ ಕೊರಿಯಾ ಕಂಪೆನಿಯ ಘಟಕ ಪಬ್ಜಿ ಕಾರ್ಪೊರೇಶನ್ ಭಾರತದಲ್ಲಿ ಪಬ್ಜಿ ಮೊಬೈಲ್ ಪ್ರಾಂಚೈಸಿಯನ್ನು ಚೀನಾದ ಟೆನ್ಸೆಂಟ್ ಗೇಮ್ಸ್ಗೆ ನೀಡದಿರಲು ನಿರ್ಧರಿಸಿದೆ. ಭಾರತದಲ್ಲಿ ಪಬ್ಜಿ ಮೊಬೈಲ್ ಆಟದ ಹಕ್ಕನ್ನು ಹಸ್ತಾಂತರಿಸಲು ಭಾರತದ ಗೇಮಿಂಗ್ ಕಂಪೆನಿಗಳೊಂದಿಗೆ ಮಾತುಕತೆ ನಡೆಯುತ್ತಿದೆ ಎಂದು ಈ ಬೆಳವಣಿಗೆ ಬಗ್ಗೆ ಅರಿವಿರುವ ವ್ಯಕ್ತಿಗಳು ತಿಳಿಸಿದ್ದಾರೆ. ಇನ್ನು ಮುಂದೆ ಪಬ್ಜಿ ಕಾರ್ಪೊರೇಶನ್ ಈ ಹಿಂದಿನ ವಿಧಾನಕ್ಕೆ ಬದಲಾಗಿ ಪಬ್ಜಿ ವಿತರಣೆಯನ್ನು ಮಾತ್ರ ಭಾರತದ ಪಾಲುದಾರ ಸಂಸ್ಥೆಗೆ ವಹಿಸಲಿದೆ. ಆದರೆ, ಪಬ್ಜಿ ಗೇಮ್ನ ಪ್ರಕಟನೆಯ ಹಕ್ಕನ್ನು ಉಳಿಸಿಕೊಳ್ಳಲಿದೆ. ಪಬ್ಜಿ ಈ ಬಗ್ಗೆ ಅಧಿಕೃತವಾಗಿ ಯಾವುದೇ ಪ್ರತಿಕ್ರಿಯೆ ನೀಡಿಲ್ಲ. ಪಬ್ಜಿ ಕಾರ್ಪೊರೇಶನ್ ದಕ್ಷಿಣ ಕೊರಿಯಾದ ಬ್ಲೂಹೋಲ್ ಗೇಮ್ಸ್ನ ಘಟಕ.